DA Den Europæiske Unions Tidende C 328/20

Sag anlagt den 4. august 2015 — Consorzio Vivaisti viticoli pugliesi e Negro mod Kommissionen

(Sag T-436/15)

(2015/C 328/21)

Processprog: italiensk

Parter

Sagsøgere: Consorzio Vivaisti viticoli pugliesi (Otranto, Italien) og Negro Daniele (Otranto) (ved advokaterne V. Pellegrino og A. Micolani)

Sagsøgt: Europa-Kommissionen

Sagsøgernes påstande

— Principalt udsættes gennemførelsen af den anfægtede afgørelse inden for grænserne for sagsøgernes interesse i medfør af artikel 278 TEUF.

— Det fastslås, at Kommissionens gennemførelsesafgørelse 2015/789, og navnlig dens artikel 9 og bilag I, er ulovlig for så vidt som Vitis-arten kvalificeres blandt de, arter, der er modtagelige for de europæiske og ikke-europæiske isolater af Xylella fastidiosa, og de dermed indfører et forbud mod, at de flyttes »inden for Unionen — inden for eller ud af de afgrænsede områder«, og dermed annulleres afgørelsen, for så vidt som den berører sagsøgerne.

— Europa-Kommissionen tilpligtes at betale sagens omkostninger.

— Europa-Kommissionen tilpligtes at træffe enhver anden foranstaltning, som Retten måtte finde nødvendig, herunder supplerende sagsoplysning, også gennem EFSA.

Søgsmålsgrunde og væsentligste argumenter

Sagsøgerne har til støtte for deres påstande gjort gældende, at der er sket en tilsidesættelse af proportionalitetsprincippet og af artikel 5 TEUF og 296 TEUF, at væsentlige formforskrifter er tilsidesat i form af mangel på og/eller urigtig begrundelse, ligesom der foreligger magtfordrejning ved urigtige faktiske og retlige forudsætninger, manglende sagsoplysning og iboende selvmodsigelser.

Sagsøgerne har gjort gældende, at søgsmålet er støttet på studier foretaget af forskere ved CNR di Bari, som på grundlag af iagttagelser, analyser og forsøg i felten og på et laboratorium godtgør, at:

— Den isolerede bakterie i Salento er en anden underart og stamme end den, der normalt er ansvarlig for plantesygdomme på kontinenterne uden for Europa.

— Fra 2013 til i dag har de vinstokke, der dyrkes i Provincia di Lecce, ikke udvist symptomer på hverken Pierces Sygdom eller på andre udtørringer på grund af sygdom.

— I den samme periode er der på disse vinstokke heller ikke fundet spor af bakterien, endsige i de tilgrænsende områder med direkte kontakt til de inficerede oliventræer.

— De reagensglasforsøg, der er gennemført i laboratorier (ved inokulum og/eller vektorkontakt), har alle været negative, både hvad angår udviklingen af infektionen og hvad angår selve tilstedeværelsen af bakterien i assymptomatisk form.

Eftersom druer blev omfattet af de udspecificerede planter, bliver ulovligheden ifølge sagsøgerne tydeligere, eftersom den ikke tager hensyn til resultatet af sagsoplysningen, hvoraf fremgår en vis immunitet for druen over for bakterien, der er udbredt i det inficerede område.

Bestemmelsen er ligeledes selvmodsigende, eftersom Kommissionen efter den første udtalelse EFSA 26/11/2013, hvori man bemærkede det begrænsede kendskab til Xylella fastidiosas stamme opstået i Salento, i de tidligere afgørelser nr. 87 og nr. 497 af 2014 ikke havde omfattet den blandt modtagelige planter, hvorimod den uventet senere havde indført den, hvorved det blev forbudt at flytte planten, selv efter at EFSA og de italienske myndigheder havde indhentet grundigere studier, som viste, at planten var immun over for bakterien isoleret i Salento.